Coronavirus पर राहत भरी खबर, भारत में Covid-19 से स्वस्थ होने की दर 83 प्रतिशत से अधिक हुई
देश में नए कोरोना मामलों में भी भारी गिरावट दर्ज की गई है। वहीं देश में कोविड-19 से स्वस्थ होने वाले लोगों की संख्या 51 लाख के पार पहुंच गई जिससे ठीक होने की दर 83 प्रतिशत से अधिक हो गई है। केन्द्रीय स्वास्थ्य मंत्रालय ने मंगलवार को यह जानकारी दी।
नयी दिल्ली: कोरोना वायरस को लेकर राहत भरे आंकड़े सामने आ रहे हैं। कोरोना के एक्टिव मामले तो पहले ही घटना शुरू हो गए थे लेकिन अब कोरोना से होने वाली मौतों के आंकड़े में भारी कमी देखने को मिली है जो राहत भरा संकेत है। इसके अलावा देश में नए कोरोना मामलों में भी भारी गिरावट दर्ज की गई है। वहीं देश में कोविड-19 से स्वस्थ होने वाले लोगों की संख्या 51 लाख के पार पहुंच गई जिससे ठीक होने की दर 83 प्रतिशत से अधिक हो गई है। केन्द्रीय स्वास्थ्य मंत्रालय ने मंगलवार को यह जानकारी दी। कोरोना वायरस से स्वस्थ होने वाले नये मामलों में से 73 प्रतिशत मामले दस राज्यों और केन्द्र शासित प्रदेशों महाराष्ट्र, कर्नाटक, आंध्र प्रदेश, तमिलनाडु, उत्तर प्रदेश, दिल्ली, ओडिशा, केरल, पश्चिम बंगाल और मध्य प्रदेश में दर्ज किये गये हैं। मंत्रालय ने बताया कि सूची में महाराष्ट्र सबसे ऊपर है जहां एक दिन में लगभग 20 हजार लोग स्वस्थ हुए है जबकि कर्नाटक और आंध्र प्रदेश में यह संख्या सात हजार से अधिक है। मंत्रालय ने कहा, ‘‘स्वस्थ हुए लोगों की संख्या इलाजरत मरीजों से 41.5 लाख (41,53,831) अधिक है। इस बीमारी से ठीक हुए मामलों की संख्या इलाजरत मरीजों की संख्या से 5.38 गुना अधिक हैं। ठीक हुए लोगों की संख्या लगातार बढ़ रही है।’’ मंत्रालय ने बताया कि देश में इस समय 9,47,576 मरीजों का इलाज चल रहा है, जो कुल मामलों का 15.42 प्रतिशत है।केन्द्रीय स्वास्थ्य मंत्रालय की ओर से सुबह आठ बजे जारी किए गए अद्यतन आंकड़ों के अनुसार, पिछले 24 घंटे में देश में कोविड-19 से 84,877 लोग स्वस्थ हुए हैं जबकि इसी अवधि में संक्रमण के 70,589 नये मामले सामने आये है। आंकड़ों के अनुसार, संक्रमण से मुक्त होने वाले लोगों की कुल संख्या 51,01,397 हो गई है। इसी के साथ देश में मरीजों के ठीक होने की दर बढ़कर 83.01 प्रतिशत हो गई।आंकड़ों के अनुसार, पिछले 24 घंटे में 70,589 नए मामले सामने आने के बाद देश में संक्रमितों की संख्या बढ़कर 61,45,291 हो गयी। वहीं 776 और लोगों की मौत के बाद मृतकों का आंकड़ा बढ़कर 96,318 पर पहुंच गया है।